DECRETO 261/2007, do 20 de decembro, polo que se declara a urxente ocupación, para os efectos de expropiación forzosa, polo Concello de Carballeda de Avia, dos bens e dereitos necesarios para a realización das obras do proxecto de beirarrúas en Abelenda.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 14/01/2008

O Concello de Carballeda de Avia, en sesión que tivo lugar o día dezaoito de maio de dous mil sete, aprobou o proxecto de beirarrúas en Abelenda e, na sesión do cinco de outubro de dous mil sete, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Que este expediente tivo entrada na Consellería de Presidencia, Administracións Públicas e Xustiza, e contén a xustificación acreditativa da motivación para a declaración de urxente ocupación.
Que o expediente foi tratado na comisión de secretarios xerais previa á súa elevación ao Consello da Xunta de Galicia.
Que o expediente contén a documentación á que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado xa que, segundo sinala o Concello, a intensidade do tránsito de persoas e vehículos pesados que circulan diariamente por unha estrada que é a principal vía de comunicación do termo municipal, co fin de acceder ás canteiras e industrias existentes na zona, supón un gran risco de accidentes, por non contar na totalidade da vía pública con beirarrúas, o que, sumado á súa estreiteza nalgunha zonas, provoca que os veciños camiñen polas marxes da estrada, o que repercute na seguridade via debido ao grave perigo de accidentes e atropelo de peóns. Cómpre sinalar ademais que os colectores de augas fecais e as instalacións de abastecemento de auga teñen un trazado que discorre ao longo da estrada, e non existen colectores de pluviais para a recollida de augas, afectando todos estes servizos á zona onde se construirán as beirarrúas,
polo que a actuación garante tamén unhas condicións óptimas de protección da saúde pública.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día vinte de decembro de dous mil sete,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, para efectos de expropiación forzosa, polo Concello de Carballeda de Avia, dos bens e dereitos concretados no expediente administrativo instruído para o efecto e necesarios para a execución das obras do proxecto de beirarrúas en Abelenda, debendo, no seu caso, unha vez ocupados os terreos necesarios, obter as autorizacións que foran necesarias dos organismos competentes, con carácter previo ao inicio das obras.
Santiago de Compostela, vinte de decembro de dous mil sete.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza